projecte-aina/catalan_government_crawling huggingface dataset:
Deltebre ha acollit l'edició 2019 del Fòrum d'Ecoturisme, Natura i Sostenibilitat a Catalunya, la trobada biennal de referència dels professionals de l'ecoturisme a Catalunya, impulsada per la Generalitat de Catalunya a través de la seva Taula d'Ecoturisme.
La temàtica d'aquesta segona edició ha estat "Ecoturisme tot l'any", tema central de les taules de debat on han sorgit propostes per tractar de fer vius els territoris i les empreses d'ecoturisme durant tot l'any i millorar la desestacionalització creant productes diferenciats per a cada temporada.
Vídeo a YouTube amb el resum de les jornades
L'Agència Catalana de Turisme promociona Catalunya a la cita més important del món del sector dels viatges de negocis, congressos, convencions i incentius.
Del 19 al 21 de novembre, el recinte Gran Via de Fira de Barcelona ha acollit la fira internacional IBTM World.
Aquesta 32a edició, que dona cabuda a milers de reunions de negocis i esdeveniments de networking, ha comptat amb l'assistència d'uns 15.000 visitants i més de 2.800 expositors de més de 150 països.
L'Agència Catalana de Turisme (ACT), a través del Catalunya Convention Bureau (CCB), ha participat a la fira amb un stand de 220 m2 amb 44 coexpositors, entre empreses del sector i convention bureaux locals.
Enguany, el CCB ha dut a terme més de 50 reunions amb professionals i 6 presentacions de la destinació.
Entre les accions programades destaca també l'organització d'un esmorzar-networking amb un centenar de hosted buyers internacionals així com la realització d'un fam trips per donar a conèixer l'oferta turística MICE a professionals d'Estats Units i del sud-est asiàtic, dos mercats emissors clau en l'augment de la despesa turística a Catalunya.
Igualment l'ACT ha col·laborat en l'organització de l'acte de benvinguda als assistents a la fira, amb la cultura popular catalana com a protagonista d'aquesta celebració inspirada en les festes majors de Catalunya
Són l'Ametlla de Mar, Arenys de Mar, Begur, les Cases d'Alcanar, l'Escala, Llançà, Palamós, Sant Carles de la Ràpita, Sant Pol de Mar, Sitges, Tossa de Mar i Vilanova i la Geltrú.
En un acte celebrat a Begur, la consellera d'Empresa i Coneixement, Àngels Chacón, acompanyada del director de l'Agència Catalana de Turisme, David Font, també va lliurar dos distintius més: a Montclar, com a Poble amb Encant, i a la Bisbal d'Empordà, com a Ciutat i Vila amb Caràcter.
Amb aquestes incorporacions, ja són 13 les localitats acreditades com a Pobles amb Encant i 12, les Ciutats i Viles amb Caràcter catalanes.
Aquestes tres marques d'especialització formen part de l'estratègia de l'ACT per segmentar la promoció del turisme cultural dels municipis de Catalunya, ajudant-los a visibilitzar la seva oferta turística a escala internacional i a preservar i promoure el seu patrimoni històric, arquitectònic, tradicional i paisatgístic.
La marca Ciutats i Viles amb Caràcter és una de les apostes del Departament d'Empresa i Coneixement, a través de l'Agència Catalana de Turisme, envers la promoció del turisme urbà.
Amb l'acreditació d'avui ja són 12 el municipis catalans distingits fins ara amb aquesta marca: Girona, Lleida, Manresa, Montblanc, Reus, Tarragona, Terrassa, Tortosa, Vic, Vilafranca del Penedès, Solsona i la Bisbal d'Empordà.
En el cas de Pobles amb Encant, la marca permet oferir al turista una proposta perquè es pugui endinsar en el territori català i conèixer la seva diversitat i riquesa cultural i paisatgística, més enllà dels principals pols d'atracció turística.
Montclar s'uneix avui als altres 12 pobles acreditats fins el moment: Beget, Calella de Palafrugell, Castellar de n'Hug, Montsonís, Mura, Pals, Peratallada, Prades, Rupit, Santa Pau, Siurana i Taüll.
Un comitè d'experts, format per reconeguts professionals de diferents àmbits i també de l'ACT, és l'encarregat d'avaluar i validar les sol·licituds d'accés a les marques d'aquelles ciutats i pobles que compleixen els requisits per obtenir alguna d'aquestes certificacions.
Els que les aconsegueixen entren a formar part d'un pla de promoció específic de l'Agència Catalana de Turisme i adquireixen una sèrie d'avantatges com són: visibilitat en els canals de online de l'ACT; ús per utilitzar els distintius exclusius de Ciutats i Viles amb Caràcter, Pobles amb Encant o Barris i Viles Marineres; participació en accions promocionals de l'ACT; accés al pla de formació de l'ACT i a informes d'intel·ligència de mercat, entre d'altres.
Esbrina-ho gràcies a l'eina d'autodiagnosi dissenyada per la Direcció General de Turisme (DGT).
Es tracta d'un programa d'ajuda per incorporar la digitalització a través d'una eina de diagnòstic que genera un procés d'avaluació, recomanació i anàlisi en cinc dimensions: màrqueting digital, comercialització online, eines de gestió TIC, digitalització de l'experiència i anàlisi general.
Durant el primer trimestre de 2020 la DGT disposarà d'una primera fotografia de la maduresa digital del sector turístic català que permetrà dissenyar les accions formatives més adients per ajudar el sector a millorar la seva competitivitat TIC.
El qüestionari és dinàmic i evoluciona segons les respostes de cada empresa a preguntes com ara si es realitza màrqueting de continguts, amb quina periodicitat s'actualitzen les xarxes socials, com es gestiona el control dels preus o si es realitzeu algun tipus d'anàlisis de dades per generar valor.
El formulari és accessible des de qualsevol dispositiu i pensat especialment per a agències de viatges, allotjaments, establiments de restauració i activitats turístiques.
Un cop completat, l'usuari rep automàticament un informe personalitzat online -descarregable i per email- que analitza l'estratègia de la seva empresa en àmbits com la presència a internet, les xarxes socials, la implementació del comerç electrònic online i la digitalització del punt de venda.
Per a cada àmbit ofereix una valoració genèrica i un seguit de propostes de millora. amb indicadors gràfics sobre l'estat de maduresa de l'empresa i una presentació de resultats.
Aquesta iniciativa s'emmarca en l ' eix 5 del Pla Estratègic de Turisme de Catalunya 2018-2022 que destaca la necessitat de millorar les condicions competitives del turisme de Catalunya a través dels següents objectius estratègics: formar adequadament el capital humà i fomentar la innovació i l'adopció de tecnologies.
La nova eina d'autodiagnosi TIC envia a l'empresa un informe personalitzat online que analitza la seva estratègia en àmbits com la presència a internet, les xarxes socials, la implementació del comerç electrònic online i la digitalització del punt de venda.
Creixement destacat de les arribades de turistes de Colòmbia a Catalunya i Air Europa autoritzada a realitzar vols interns a Brasil
Amb motiu de la temporada d'estiu, la companyia aèria colombiana Avianca ha agregat tres freqüències setmanals a la seva ruta directa entre Bogotà i Barcelona, des del 3 de juliol i fins el 12 de setembre d'aquest 2019.
Aquesta ampliació comporta un total de 10 freqüències setmanals, suposant un increment del 43% en la capacitat, assolint les 5.000 places setmanals.
Aquest increment coincideix amb l'impuls de les arribades de turistes del mercat colombià.
Segons les dades de l'Observatori de Treball i Model Productiu de Catalunya, de gener a abril d'aquest 2019, han arribat a Catalunya 28.200 turistes colombians, suposant un 50,2% d'increment respecte al mateix període del 2018.
És la primera vegada que l'ANAC concedeix aquest tipus d'autorització a una companyia estrangera.
Encara no hi ha data prevista de l'inici d'operacions, però el sector brasiler ha rebut aquesta notícia com a positiva en benefici de la lliure competència i albiren una possible futura reducció dels elevats preus dels vols interns.
Respecte a l'activitat d'Air Europa a nivell internacional, la línia aèria ja opera vols directes entre les ciutats brasileres de São Paulo, Salvador de Bahía i Recife i Madrid.
Segons la companyia, Barcelona es troba entre les cinc destinacions europees amb més volum de passatgers brasilers (fent escala a l'Aeroport de Madrid-Barajas).
Nous vols a Catalunya i primeres previsions del mercat rus per a la temporada 2019
Les companyies aèries han intensificat les seves connexions de Letònia i Lituània cap a Catalunya.
Concretament aquesta última, ja ofereix fins a sis operacions setmanals.
Per la seva banda, Ryanair ja connecta la capital de Letònia i Girona.
Pel que fa les connexions amb Lituània, Wizz Air, Ryanair i GetJet Airlines operen.
Coral Travel, Anex Tour i TUI Russia, els tres grans operadors del mercat rus, han presentat les seves previsions per a la temporada 2019 i totes calculen aconseguir un creixement en les seves vendes.
Pel que fa al primer, espera incrementar entre un 15 i un 20% les seves contractacions.
D'altra banda, Anex Tour preveu aconseguir un increment del 25% i TUI Rússia es posiciona al capdavant, esperant un 30% més de vendes que l'any passat.
Novetats sobre el Brèxit, augment de la demanda i promoció del videojoc Legends of Catalonia
A falta d'un acord de sortida del Regne Unit de la Unió Europea, la nova data prevista pel 31 d'octubre del 2019 ha transmès confiança a la població per poder realitzar les vacances d'estiu sense incertesa.
Això ha generat, segons els grans operadors, un repunt en les reserves cap a destinacions de sol i platja a Europa per aquest estiu.
Aquest increment en la demanda ha coincidit amb el llançament de la campanya de publicitat de l'Agència Catalana de Turisme al mercat del Regne Unit amb l'objectiu de seguir posicionant Catalunya com a destinació de turisme cultural en aquest important moment de compra.
Durant tot el mes de juny, s'han realitzat insercions a mitjans i operadors online i premsa escrita.
També s'ha apostat per altres accions rellevants com pintar un mural dissenyat per Sergio Mora a Londres i un altre a Manchester, vinilar un autobús amb imatges del videojoc que ha circulat per les dues ciutats i projectar l'anunci a les pantalles de Piccadilly Circus.
La dinamització de la demanda ha coincidit amb el canvi de Primer Ministre al Regne Unit arrel dels resultats de les últimes eleccions al Parlament Europeu.
A l'espera de conèixer el nou responsable, s'ha produït una caiguda del valor de la lliura esterlina respecte a l'euro, la qual cosa pot provocar reticència a l'hora de gastar més directament a les destinacions europees.
Segueix al dia de les novetats que es poden produir a la Finestra Brèxit que t'ofereix Turisme Informa, tota la informació sobre l'afectació turística d'aquest fenomen actualitzada quinzenament.
Barcelona, al top 10 en destinacions de negocis, baixada de la intenció de viatjar a l'estranger i Norwegian, la companyia més rellevant.
Segons un estudi realitzat per BCD Travel a Europa, Barcelona és la sisena ciutat preferida per als viatges de negocis dels noruecs, en dades del 2018.
La destinació que encapçala aquest rànquing és Londres, que conserva la primera posició del llistat de l'any anterior.
Amsterdam i Viena, es troben en segona i tercera posició, intercanviant les seves posicions respecte el 2017.
Passa el mateix amb París i Zuric, que ocupen el quart i cinquè lloc.
Barcelona, que manté la sisena posició, va seguida de Copenhaguen, que també es trobava al setè lloc l'any precedent.
En vuitè i novè lloc, hi ha Madrid i Milà, que també han intercanviat posicions respecte el rànquing de 2017.
Frankfurt tanca el llistat, sent la desena destinació per al turisme de negocis més valorada pels noruecs.
D'altra banda, ha disminuït la intenció de viatjar fora del seu país aquest estiu per part dels turistes provinents de Noruega.
Si el 2018, 7 de cada 10 noruecs tenien previst viatjar a l'estranger per passar les seves vacances d'estiu, enguany són 5 de cada 10 els que estan pensant en aquesta possibilitat.
Les condicions climatològiques favorables al seu país d'origen han fet que una part dels noruecs possiblement escullin quedar-se a Noruega.
Finalment, cal destacar el paper de Norwegian en l'arribada de viatgers de Països Nòrdics a Catalunya.
Amb una quota de mercat del 43 %, la companyia aèria és la primera en transport de passatgers entre Espanya i Països Nòrdics.
El 2018, Norwegian va transportar 5,35 milions de passatgers entre Espanya i Dinamarca, Suècia, Noruega, Finlàndia i Islàndia.
Coincidint amb la temporada estival, la línia aèria ofereix 65 rutes entre Espanya i els països citats, 10 de les quals són a Catalunya.
Promoció del patrimoni romànic català als Estats Units i inauguració de la connexió Ciutat de Mèxic-Barcelona
L'Agència Catalana de Turisme vol aprofitar la celebració del centenari de la recuperació de les pintures romàniques del Pirineu català perquè els agents turístics dels Estats Units programin el romànic català en els seus paquets turístics culturals.
La promoció ha inclòs una trobada amb diversos mitjans nord-americans a Nova York, una campanya de comunicació a diversos mitjans turístics on-line dels Estats Units, i un viatge de familiarització pel Pirineu català amb operadors i mitjans de comunicació estatunidencs.
A més, s'ha realitzat una presentació al Museu Fine Arts de Boston davant una quarantena d'agents de viatges i operadors turístics nord-americans.
Cal destacar que el mercat estatunidenc és clau en la despesa turística per a Catalunya.
Entre gener i abril de 2019, els nord-americans han estat els turistes que més despesa han generat, no només pel que fa a despesa total (516 milions d'euros), sinó també pel que fa a despesa per turista (1.691 euros) i despesa diària per turista (266 euros).
Pel que fa al mercat mexicà, cal destacar la inauguració de la connexió Ciutat de Mèxic-Barcelona, operada per Aeroméxico, el passat 19 de juny amb una freqüència de tres vols setmanals, fruit de la feina feta també des de Turisme de la Generalitat.
Aquest vol facilitarà l'arribada a Catalunya de prop de 100.000 turistes anuals que ja visitaven Catalunya fent escala a altres aeroports.
Accions de promoció al mercat xinès
L'oficina de promoció turística de l'Agència Catalana de Turisme (ACT) a la Xina ha organitzat un viatge amb 5 bloguers de lifestyle procedents de Beijing, Shanghai i Hong Kong.
Aquesta acció ha permès projectar l'oferta de turisme cultural de Catalunya en aquest important mercat emergent del continent asiàtic.
Entre altres indrets, el viatge ha facilitat que els influencers mostressin als seus seguidors el Teatre-Museu Dalí de Figueres i els màxims exponents modernistes de Barcelona.
Aquesta acció s'ha realitzat en col·laboració amb Etihad Airways, que ha ampliat a freqüència diària la seva connexió entre Abu-Dhabi i Barcelona i els allotjaments Casa Fuster i Majestic de Leading Hotels of the World.
D'altra banda, l'ACT també ha donat a conèixer els principals exponents turístics de Catalunya entre futurs professionals del turisme de la Xina.
En el marc del primer Festival de Casa Batlló, una iniciativa duta a terme juntament amb Casa Batlló i New Oriental Education Group, s'ha organitzat un concurs adreçat a estudiants de filologia hispànica de tres universitats de la ciutat de Changsha que tenen interès en exercir com a guies de turisme.
El concurs, on han participat 20 finalistes i transmès en directe a través de les xarxes socials xineses, ha aconseguit una audiència màxima de 2,26 milions de visualitzacions i 1,04 milions de "m'agrada".
Així doncs, amb aquesta acció adreçada a públic professional, també s'ha aconseguit guanyar reconeixement entre potencials visitants del mercat xinès.
Get Your Guide destaca com a plataforma en venda d'experiències i Flixbus compra Eurolines
El canal online de venda de tours i experiències, Get your Guide, té presència a tot el món i sobretot a Europa, per davant d'altres competidors com Viator o Expedia.
A la plataforma s'ofereixen més de 30.000 experiències en més de 2.500 destinacions de 110 països.
Mensualment, el web rep 4,9 milions de visitants procedents de mercats com Estats Units (17,9%), Gran Bretanya (9,75%), Alemanya (4,49%), Austràlia (3,53%) i Espanya (3,5%) i a Alemanya és l'única que es dedica exclusivament a la venda d'experiències.
Actualment té la seva seu a Berlín i col·labora amb empreses com Lufthansa, Thomas Cook o hotels.com.
El seu valor principal és la relació que estableix amb les destinacions on opera: els tours els duen a terme guies locals, en grups de 20 persones com a màxim i, en moltes ocasions, s'allunyen de les zones més turístiques per descobrir indrets poc coneguts.
Per a les empreses del sector turístic català, aquest tipus de plataformes poden ser una oportunitat per donar-se a conèixer i captar clients dels principals mercats turístics per a Catalunya com ara els Estats Units, Alemanya i Gran Bretanya.
D'altra banda, Flixbus ha comprat el seu competidor Eurolines.
La companyia alemanya d'autobusos de llarga distància, va acordar amb el Grup Transdev l'adquisició d'Eurolines així com la marca Isilines, la més coneguda a França.
Amb aquesta adquisició, Flixbus ha ampliat la seva oferta en mercats clau, segons ha confirmat Yvan Lefranc-Moric, director general de la companyia a França.
Eurolines opera a 26 països, entre els quals es troben Països Baixos, Bèlgica, la República Txeca i Espanya.
L'any passat, Eurolines va transportar al voltant de 2,5 milions de persones mentre que Flixbus va arribar als 45 milions de passatgers en 29 països.
La Ruta de l'Atzar, peça audiovisual premiada en diversos festivals, ha estat reconeguda de nou a la 20a edició del Belgian Corporate Video Festival 2019.
L'espot, guardonat en la categoria de Regions i ciutats, competia en un festival on es van presentar més de 250 candidatures en totes les categories.
La Ruta de l'Atzar va ser escollida guanyadora per davant de les altres dues peces nominades: Turisme Westhoek (regió de la costa flamenca) i la ciutat d'Amberes.
El jurat va decantar-se per l'espot de l'Agència Catalana de Turisme perquè "convida l'espectador a descobrir Catalunya i el seu patrimoni cultural a través d'una història".
També va destacar "la qualitat tècnica i creativa de la peça, juntament amb una música apropiada i un molt bon fil conductor tant en contingut com en elements gràfics."
En conclusió, el jurat del festival va considerar que el vídeo aconsegueix el seu objectiu: fer venir ganes de visitar Catalunya.
El premi associat a aquest guardó es correspon a un temps d'emissió de 90 segons a Canal Z, el canal empresarial de Bèlgica.
Tendències del turisme premium i participació a la fira ILTM
Enguany s'espera un exercici de creixement per al mercat de viatges de turisme premium de la regió d'Àsia-Pacífic, especialment entre xinesos i indis, segons un informe encarregat per ILTM Àsia-Pacífic.
Després d'entrevistar 903 milionaris de la Xina, Índia, Singapur, Hong Kong, Corea del Sud i el Japó, Agility Research & Strategy va analitzar les seves tendències de viatge.
Entre d'altres conclusions, la investigació ha revelat que el turisme de compres, que fins fa pocs anys es citava com la principal motivació a l'hora de viatjar en els sis mercats coberts per l'estudi, és cada vegada menys rellevant.
Els seus interessos són cada cop més sofisticats: city tours, busseig, platja, gastronomia, parcs d'atraccions, balnearis i aigües termals són algunes de les motivacions més citades per viatjar.
Els propers anys, és probable també que augmenti l'interès per l'art i els viatges culturals.
Les raons que els enquestats citen a l'hora de viatjar han passat de ser majoritàriament l'estatus i el reconeixement social al creixement personal i la qualitat de vida.
En el cas dels viatges de feina, s'estan convertint en una barreja de negocis i oci que es planegen amb tota la família per passar temps de qualitat junts.
Ara, d'un viatge premium, se n'espera molt més que bons allotjaments i transports.
Per exemple, les experiències gastronòmiques es mantenen al capdavant de la llista de preferències i habitualment inclouen un esmorzar variat a l'hotel, un dinar "autèntic" i local per degustar la cuina típica de la destinació, i un sopar en un restaurant d'estrella Michelin.
Pel que fa a les fonts d'informació a l'hora d'escollir la destinació de viatge, l'online està guanyant pes com a canal tant de recerca d'informació com de reserva.
Pel que fa a les recomanacions d'amistats i familiars, la televisió i les revistes, segueixen tenint una influència important en el procés de decisió.
Amb l'objectiu de seguir atraient turisme de luxe procedent d'Àsia, un segment que contribueix a l'increment de la despesa mitjana, la desestacionalització i la diversificació de productes, l'Agència Catalana de Turisme (ACT) ha participat un any més a la fira ILTM Àsia-Pacífic.
Deu empreses catalanes, majoritàriament afiliades a la marca Catalunya Premium, han acompanyat l'ACT enguany dins l'estand de Catalunya, on han tingut més de 350 reunions i entrevistes amb operadors i agències premium de la regió.
A més, aprofitant la presència d' empreses procedents d'arreu d'Àsia-Pacífic en aquesta fira, l'ACT ha liderat enguany la iniciativa Mediterranean Luxe que, juntament amb d'altres destinacions i col·laboradors de la Mediterrània, ha organitzat una trobada de networking en què han participat els coexpositors de l'estand de Catalunya.
En el marc de la mateixa iniciativa, també es va organitzar una presentació de la destinació catalana davant d'una trentena de periodistes.
Ha aplegat una quarantena de membres del programa Ambassadors del Catalunya Convention Bureau de l'ACT.
La trobada, celebrada al Mas Marroch – Celler de Can Roca (Girona) ha consistit en una sessió de networking amb l'objectiu que els membres que formen part d'aquest programa es coneguin i creïn sinergies entre ells, per seguir impulsant un turisme de negocis de qualitat a Catalunya.
En aquesta trobada els ambassadors assistents també van conèixer de la mà dels diferents Convention Bureaux de Catalunya l'oferta de cada un dels territoris.
La consellera d'Empresa i Coneixement, Àngels Chacón, acompanyada del director de l'Agència Catalana de Turisme (ACT), David Font, van assistir a la trobada i van agrair "la seva valuosa i generosa col·laboració en crear noves oportunitats de negoci i generar coneixement al nostre territori".
El programa Ambassadors aplega professionals reconeguts internacionalment que ajuden a promoure Catalunya com a seu per acollir congressos, reunions i esdeveniments.
El programa està format actualment per 148 professionals catalans de referència, procedents de diferents sectors econòmics i de tot el territori català.
Són membres actius d'una associació o institució professional nacional o internacional amb capacitat per influir en l'elecció de l'emplaçament d'una convenció i que confien en Catalunya com una bona seu per organitzar el congrés de la seva entitat.
L'ACT va crear el Catalunya Convention Bureau per fer de Catalunya una destinació capdavantera en el turisme MICE (reunions, convencions i viatges d'incentius).
Des d'aquest ens, es posa a disposició d'aquests Ambassadors i de les seves organitzacions tots els serveis necessaris per poder impulsar aquestes noves oportunitats de negoci al territori català, així com l'assessorament en la selecció de la millor ubicació, els contactes institucionals i professionals necessaris.
Els ambassadors del CCB són professionals catalans de referència, membres actius d'una associació o institució professional nacional o internacional, amb capacitat per influir en l'elecció de l'emplaçament d'una convenció i que confien en Catalunya com una bona seu per organitzar el congrés de la seva entitat.